Mihailo Ristić definitivno napušta Crvenu zvezdu. Kako Blicsport saznaje, mladi reprezentativac Srbije je prodat Krasnodaru za dva miliona evra.

Foto: Aleksandar Dimitrijević / RAS Srbija Mihailo Ristić

Tako je Zvezda u samo dva dana ostala bez dva talentovana fudbalera. Podsetimo, prethodno je vicešampiona Srbije napustio i Srđan Plavšić. Oba transfera su izvršena kako bi se popunile rupe u klupskom budžetu.

Mesecima se spekulisalo gde će Ristić nastaviti karijeru, kao najozbiljniji kandidati spominjali su se Espanjol i Makabi iz Tel Aviva, ali je najbrži i najkonkretniji bio ruski premijerligaš Krasnodar, koji je otkupio ugovor talentovanog fudbalera.

- Ugovorili smo transfer Mihaila Ristića za dva miliona evra, ali taj novac se mora iskoristiti za plaćanje dospelih obaveza za dobijanje licence kao i za jačanje igračkog kadra. On nije ukalkulisan za vraćanje duga - rekao je Terzić ovog popodneva na sednici Skupštine kluba.

Foto: Aleksandar Dimitrijević / RAS Srbija

Momak rođen u Bijeljini je pre četiri godine došao u Zvezdu i vrlo brzo je došao do statusa prvotimca. Igrao je na pozicijama levog beka, zadnjeg veznog i levog krila, što ga je učinilo polivalentnim igračem.

On je poslednji iz svoje generacije koji je napustio klub iz Ljutice Bogdana, a to su prethodno učinili Predrag Rajković, Marko Grujić, Vukašin Jovanović i Luka Jović.

Sve na jednom mestu Spremili smo vam mnogo toga važnog i zanimljivog - pogledajte Blicsport

(Veljko Ivanović)